Николай Зидаров
Зарезан

chitanka.info

Свети в меката зима

февруарският дрян;

и лозницата има

празник свой — Зарезан.

Над лозарите скрежът

от огньове сълзи.

Идват те да подрежат

и асми, и лози.

Режат, вдигат — „наздраве!“ —

пълни бъклици те:

по лозниците прави

грозд до грозд да расте.

От надежда опити,

режат пръчки и здрач.

В смях заплакват лозите

и се смеят през плач.

Слушат: ножица щъка,

шушне в огъня скреж

и трептят не от мъка,

а от майчин копнеж…

Свети в меката зима

февруарският дрян;

и лозницата има

празник свой — Зарезан.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.